בקיץ 2015 קמה תחנה 4.5 לחיים בפרויקט שיזמה עיריית נשר. המתחם של התחנה ההיסטורית נוקה, סודר, והונחו בו כל התשתיות לשימור ולפיתוח העתידיים. עיריית נשר, ביחד עם רשת המתנ"סים המקומית", יזמה פעילויות רבות במהלך הקיץ למען תושבי העיר. בין השאר, התקיימו במתחם זה הופעות של אמנים, פסטיבל יין, קבלת שבת, הרקדות ועוד.
תחנת הקילומטר ה-4.5　תחנה קטנה זו נבנתה במרחק של כקילומטר מצומת הצ'ק פוסט ו-4.5 קילומטרים מתחנת חיפה, ומכאן שמה. בתחום תחנה זו הוקמו מחסנים רבים ועיקר הפעילות בה היה למטרת שינוע סחורות ולא לתחבורה אזרחית. כיום ניצב במקום מבנה אבן קטן בסמוך לשרידי הפסים אשר שימש בעבר כמגורי הפועלים בתחנה.
בשנת 2008 יזמה תנועת "ירוקים למען נשר" בראשות אבי בינמו, ביחד עם קבוצת צעירים מתיכון מקיף נשר, חניכי שבט הצופים "נשרים", אגודות הסטודנטים של אוניברסיטת חיפה ומכללת עמק יזרעאל, פעילות חינוכית לניקיון ולשימור האתר. הפעילים ביקשו לשמר את ערכי העבר, להביא לפעולה חינוכית ולהניע את הגורמים האחראים להגן על המקום. כך הסביר בינמו: "עם צריך להיות מודע לעברו ולשמור על ערכיו למען עתידו. לפי התכנית שמתגבשת בימים אלה, יוקמו בנשר 3 מוזיאונים, כשאחד מהם יתמקד ברכבת". בשנת 2009 כונסה הוועדה לשימור אתרים בעיריית נשר, שהחליטה על שימור תחנת 4.5 ובניין המשרדים של מפעל המלט נשר, אשר נבנה ב-1925.　לאחר ההחלטה בוצעו צעדים ראשונים שמבטאים את הבנת חשיבות המתחם, כאשר רכבת ישראל גידרה את המבנה, וביצעה עבודות בסיסיות למניעת קריסתו. במקביל נפגש בינמו מסיעת הירוקים עם נחום לוי וחבריו, שפעלו לשימור ולשחזור מתחם הרכבת באלרועי, אשר הפך לאבן שואבת למטיילים ולתלמידים. סוכם כי הקבוצה מנשר והקבוצה מאלרועי ישתפו פעולה, וביחד עם המועצה הארצית לשימור אתרים ורכבת ישראל יפעלו לשימור ולשחזור תחנת הקילומטר ה-4.5.
בראשית שנת 2015 נחתם הסכם בין עיריית נשר לרכבת ישראל לביצוע שימור האתר. בשלב ראשון, בקיץ 2015 התחיל המתחם לפעול במסגרת פעילויות הקיץ העירוניות. בהמשך מתוכנן שימור המבנה ההיסטורי ויצירת אזור בילוי ופנאי במתחם תחנה 4.5 וברחוב המסילה הסמוך לו.